ОПШТИНА БЕРАНЕ

П Р Е Д Л О Г

Одлуке о водоснабдијевању на сеоском подручју општине Беране

Беране, март 2016. године

На основу члана 18 став 4. и чл. 48 став 4 и 5 Закона о водама („Сл. лист РЦГ“ бр.27/07, 32/11, 47/11 и 48/15 ) и члана 45 став 1 тачка 2 Закона о локалној самоуправи („Сл. лист РЦГ“ бр.42/03, 28/04, 75/05, 13/06, 88/09, 03/10, 38/12, 10/14 и 3/16) и члана 33 и 37. Статута општине Беране („Сл. лист РЦГ – Општински прописи, бр. 21/04, 34/06) и („Сл. лист ЦГ- Општински прописи“, бр 06/11), Скупштина Општине Беране, на сједници одржаној дана \_\_\_\_\_\_\_\_\_\_\_\_\_\_\_ донијела је

**ОДЛУКУ О ВОДОСНАБДИЈЕВАЊУ НА СЕОСКОМ ПОДРУЧЈУ ОПШТИНЕ БЕРАНЕ**

**I**

**ОПШТЕ ОДРЕДБЕ**

**Члан 1**

Овом Одлуком утврђују се услови за приступање изградњи, коришћењу, одржавању, заштити и управљању објектима и системима за водоснабдијевање на сеоском подручју општине Беране.

**Члан 2**

Под **водоснабдијевањем** сматра се: захватање подземних и површинских вода за пиће и друге потребе, заштита изворишта, пречишћавање вода за пиће и друге потребе до степена здравствене исправности, мјерење количине воде која је захваћена на водозахвату, довођење воде до мјеста закључно са резервоаром, расподјела и дистрибуција воде корисницима као и уградња мјерних уређаја о потрошеној количини воде корисника.

**Члан 3**

Под **објектима за водоснабдијевање** подразумијевају се : сеоски водоводи, локални водоводи, јавне чесме, јавни бунари и сеоски јазови.

**Сеоски водовод** је систем за снабдијевање водом за пиће сеоског насеља или његовог дијела.

**Локални водовод** је водовод у насељу или изван насеља који служи за снабдијевање водом једног или групе стамбених објеката и привредних објеката.

**Јавни бунар** је копано-зидни објекат за водоснабдијевање из подземних вода два или више домаћинства.

**Сеоски јаз** је канал (земљани, бетонски, зидани, цјевасти), који служи за гравитационо наводњавање пољопривредног земљишта једног или више домаћинстава.

**Члан 4**

Воде и извори чији хидролошки минимум износи до 30 л/с, а њихово коришћење није намијењено за снабдијевање регионалног или јавног водовода или ако за њихово коришћење водна акта издаје надлежни орган локалне управе, а које извиру и уливају се на подручју општине Беране, сматрају се водама од локалног значаја.

**Члан 5**

Расположиве количине воде на подручју Општине морају се користити на економичан и рационалан начин .

Коришћење воде за пиће , санитарне потребе, одбрана земље и напајање стоке има приоритет у односу на коришћење воде за остале намјене.

Коришћење воде за потребе из става 2 овог члана, на подручју изворишта има приоритет у односу на коришћење воде за исте потребе ван тог подручја, осим ако се те потребе не могу задовољити на неки други економичнији и рационалнији начин .

**II**

**ИЗГРАДЊА И РЕКОНСТРУКЦИЈА ОБЈЕКАТА ЗА**

**ВОДОСНАБДИЈЕВАЊЕ СЕОСКОГ ПОДРУЧЈА**

**Члан 6**

Услови и начин остваривања права на изградњу нових или реконструкцију постојећих објеката за водоснабдијевање утврђују се водним актима и то:

1. **Водни услови,**
2. **Водна сагласност,**
3. **Водна дозвола,**
4. **Водни налог.**

Водна акта надлежни орган локалне управе издаје сходно Закону о водама , а поступак издавања водних аката спроводи се примјеном Закона о општем управном поступку.

По жалби на издата водна акта одлучује Главни администратор Општине Беране.

**Члан 7**

Иницијативу за покретање поступка за изградњу и реконструкцију објекта за водоснабдијевање може покренути појединац, група грађана, режијски одбор села, мјесна заједница и други заинтересовани корисник.

**Водни услови**

**Члан 8**

Поступак за реконструкцију и изградњу објекта за водоснабдијевање **покреће се захтјевом странке за утврђивање водних услова.**

Уз захтјев за утврђивање водних услова подносилац прилаже следеће акте:

* Основне податке о локацији објекта (копија катастарског плана,власништво);
* Основне податке о објекту (намјена , величина, капацитет,... )

**Рјешењем о утврђивању водних услова , странка у поступку односно инвеститор се обавезује да прибави:**

- Мишљење мјесне заједнице , које садржи

* Податке у вези са водним добром,
* Да ли подносиоци захтјева имају могућност да на други начин ријеше питање водоснабдијевања,
* Информацију о свим корисницима водног објекта,
* Да ли има још заинтересантних субјеката за прикључак на водни објекат.

- Геодетску подлогу издату од стране надлежног органа управе којом се доказује на чијој имовини се налази водно добро поводом чијег коришћења се покреће поступак за утврђивање водних услова ,

- Главни пројекат водовода (ревидован) у складу са важећим законским прописима за ову врсту радова сходно Закону o водама.

- Налаз и мишљење вјештака хидро струке у којем је прецизирано за које намјене и у којем обиму водно добро, поводом којег се покреће захтјев за утврђинање водни услова , може задовољити потребе подносиоца захтјева,

- Налаз и Мишљење од Института за јавно здравље из Подгорице о биолошкој и хемијској исправности воде са предметног изворишта ( преглед воде за пиће је утврђивања њене хигијенске исправности у прописним временским размацима, док је узорак воде количина воде узета једнократно, на једном мјесту, прописаној методологији ради лабораторијског испитивања),

- Налаз и Мишљење од стране Министарства надлежног за послове здравља о утврђеним зонама санитарне заштите (зоне и појасеви санитарне заштите обухватају простор који се утврђије око изворишта) за снабдијевање водом за пиће (бунари, каптаже за захватање подземне воде, захват са рјечног тока и акумулације), уређај за пречишћавање резервоара или главног цјевовода у циљу заштите квалитета воде за пиће од намјерног или случајног загађења, као и других штетних утицаја ),

- Доказ од стране надлежног органа управе о посједовању стамбеног односно привредног објекта, односно да су започели изградњу истих, што ће доказивати издатом грађевинском дозволом, од стране надлежног органа.

**Члан 9**

**Инвеститор – корисник је дужан , да ради израде техничке документације за изградњу нових или реконструкције постојећих објеката који могу утицати на промјене у водном режиму прибави водне услове.**

Водне услове за уређење водотока и изградњу заштитних објеката на водама од локалног значаја као и за рибњаке, кавезе за узгој рибе површине до 1 ха, издаје орган локалне управе.

Изузетно из става 2 овог члана, водне услове за системе за одводњавање и наводњавање површине до 20 ха, на водном добру од значаја за Црну Гору за чију је изградњу или реконструкцију потребна концесија или стицање имовинског права у складу са законом је уређена државна имовина , издаје надлежни орган управе.

**Члан 10**

**Водни услови престају да важе по истеку једне године од дана њиховог издавања**, ако у том року није поднијет захтјев за издавање водне сагласности , док у хитним случајевима рјешење о водним условима има и краћи рок важења.

У случају да странка поднесе захтјев за утврђивање водних услова за изградњу водног објекта који не садржи неки од докумената , који се захтијевају у члану 8 ове Одлуке, надлежни орган поступаће поводом тог захтјева сходно одредбама Закона о општем управном поступку**.**

**Водна сагласност**

**Члан 11**

**Инвеститор-корисник је дужан да прије почетка изградње нових и реконструкције постојећих водних објеката и извођења радова за које је дужан прибавити водне услове, прибави водну сагласност**. Истом се утврђије да је техничка документација у складу са водним условима.

Рјешење о водној сагласности издаје орган надлежан за издавање водних услова , а исто се издаје на захтјев странке.

**Уз захтјев за издавање водне сагласности прилаже се Пројекат који садржи следећу документацију :**

* јасан ситуациони приказ локације објекта у одговарајућој размјери;
* технички и технолошки опис концепције рјешења објекта са усвојеним мјеродавним подацима(протицајима, водостајима, количинама и квалитету воде, положају у односу на друге воде објекте и др.);
* приказ природног и пројектованог режима вода и утицај објекта на природни или пројектовани режим вода;
* хидролошке и хидрауличке прорачуне и очекивано стање у реципијенту по параметрима загађења;
* графичке прилоге-ситуациони план, основе и пресјеке са неопходним подацима за оцјену утицаја објекта на режим вода и обрнуто;
* потврда о извршеној унутрашњој и техничкој контроли техничке документације;
* потврда о регистрацији организације која је урадила пројектну документацију;
* рјешење о овлашћеном пројектанту;
* одобрење локације са урбанистичко-техничким условима у складу са законом.

**Члан 12**

Право стечено водном саглашношћу не може се пренијети на друго лице без сагласности надлежног органа.

**Рок важења водне сагласности не може бити дужи од двије године од дана њеног издавања**, а иста се може продужити најдуже до двије године од дана истека важења издате водне сагласности, само ако инвеститор поднесе доказ да је извршио најмање 1/3 радова.

Грађанима ће се издати водна сагласност за изградњу сеоског водовода само под условом да имају засебан стамбени објекат (кућу,стан,спрат), да је започета изградња истог или ако посједују привредни објекат.

У току изградње или реконструкције водног објекта инвеститор је обавезан да обезбиједи стални стручни надзор од стране стручних лица у складу са техничким прописима, нормативима и стандардима, односно у складу са Законом о уређењу простора и изградњи објеката .

**Члан 13**

Власник односно корисник приватног земљишта дужан је дозволити инвеститору водног објекта да преко његовог земљишта изводи радове одвођења односно довођења воде до свог земљишта који су одобрени водном сагласношћу, уколико не постоји цјелисходније или рационалније рјешење за њега.

Ако странке из става 1. овог члана не постигну споразум око утврђивања права службености и висини накнаде, одлуку о томе донијеће суд.

**Члан 14**

На изворишту које се каптира , мора се оставити еколошки прихватљиви проток у складу са прописом који доноси надлежно Министарство.

На каптажи, односно резервоару сеоског и локалног водовода треба оставити чесму са бетонским коритом за јавну употребу.

Сеоски и локални водовод морају имати уређај за мјерење утрошене количине воде-водомјер, на одводу из каптаже, односно на сваком одводу из резервоара.

Корисници сеоског водовода дужни су да изграде одводне канале и прописане дренажне јаме уколико не постоји јавна канализација ради прихватања отпадних вода.

**Члан 15**

За изградњу објекта за водоснадбијевање са јавне чесме или јавног бунара издаће се водна сагласност под условом да одвођење воде са јавне чесме или јавног бунара, рјешава питање водоснабдијевање најмање 2/3 постојећег броја корисника.

Ради одвођења воде са јавне чесме и јавног бунара може се захватити највише 50% минималне издашности исте.

**Водна дозвола**

**Члан 16**

**Прије почетка коришћења реконструисаног или тек израђеног водовода инвеститор је дужан да изврши технички преглед и прибави водну дозволу.**

Водну дозволу издаје надлежни орган који издаје водне услове и сагласност на основу извјештаја стручне Комисије или научно-стручне организације, које зависно од сложености случаја одреди тај орган.

Водном дозволом се утврђује начин, услови и обим коришћења вода.

Техничка документација за издавање водне дозволе треба да садржи:

* Назив и адресу инвеститора,
* Водну сагласност и доказе о испуњености постављених услова,
* Измјену и допуну техничке документације на коју је издата водна сагласност уколико је таквих измјена било у току изградње објекта,
* Податке о намјени , времену, количини и начину захватања и искоришћавања вода у зависности од врсте објеката,
* Позитиван извјештај о извршеном техничком прегледу објекта, након изградње и пробног рада објекта.

**Члан 17**

Водна дозвола издаје се на одређено вријеме, а **најдуже на период од 10 година.**

Право стечено на основу водне дозволе не може се пренијети на другог инвеститора, без сагласности органа надлежног за њено издавање.

Захтјев за **продужење** важности водне дозволе подноси се **најкасније два мјесеца прије истека рока важења исте.**

**Члан 18**

Власник - корисник земљишта, може без водне дозволе, ако тиме не угрожава приоритетније право другог, за потребе сопственог домаћинства користити :

- атмосферску воду која се сакупља на његовом земљишту;

- воде које извиру на том земљишту али не отичу изван његових граница и

- подземне воде на том земљишту.

**Члан 19**

Технички преглед водних објеката по завршетку радова на изградњи или реконструкцији водовода врши стручна Комисија, а коју закључком формира орган надлежан за издавање водне дозволе.

У Комисији за технички преглед објеката из става 1 овог члана обавезно учествује лице које одреди надлежни орган локалне управе за издавање водних аката за објекте за које се врши технички преглед.

Стручна Комисија треба да изврши технички преглед објекта-водовода и да да мишљење да ли су испуњени сви услови предвиђени водном сагласношћу, као и то да су сви радови на том водоводу изведени према техничкој документацији-Пројекту.

**Члан 20**

**Трошкове поступка** за утврђивање водних услова, издавање водне сагласности и дозволе (увиђаја, усмене расправе, вјештачења, анализе воде, превоза, израде техничке документације, техничког пријема и др.), **сноси подносилац захтјева односно инвеститор.**

**Употребна дозвола**

**Члан 21**

Употребну дозволу за коришћење објеката за водоснабдијевање, издаје орган надлежан за издавање водних аката, а иста се не може издати без претходно прибављене водне сагласности.

По прибављању водне дозволе корисници-инвеститори су дужни да закључе међусобни писани уговор о управљању, коришћењу, одржавању и заштити водних објеката који ће бити у складу са овом Одлуком и осталом законском регулативом.

Исти уговор ће бити овјерен од стране надлежног органа за издавање водних аката и један примјерак биће задржан код овог органа.

Уколико инвеститори-корисници водовода не могу међусобно да се споразумију око управљања, коришћења и одржавања водног објекта спор ће се ријешити пред надлежним судом.

**Водни налог**

**Члан 22**

**Водним налогом се** утврђује обавеза имаоца дозволе да у одређеном року изврши, односно да се уздржи од одређене дјелатности или радова, ради отклањања опасности од пријетећег или већ насталог поремећаја у водном режиму, као и ради успостављања стања у складу са условима одређеним водном дозволом.

**Члан 23**

Надлежни орган локалне управе дужан је да води евиденцију односно да посједују водну документацију и то:

1. водну књигу – у којој се региструју сва издата водна акта,
2. катастар водног добра који садржи податке о површинским и подземним водама , водном земљишту,
3. водни катастар - за водне објекте и системе према њиховој намјени,
4. катастар коришћења вода – податке о извориштима, корисницима воде, количини и квалитету воде за поједине намјене.

**III**

**УПРАВЉАЊЕ И КОРИШЋЕЊЕ ВОДНИХ ОБЈЕКАТА**

**Члан 24**

Управљање водним објектима подразумијева: надзор у погледу рационалног и економичног коришћења расположиве количине воде , одржавање воде у исправном стању, заштита и реконструкција, доградња и адаптација, утврђивање зона санитарне заштите водних објеката, располагање средствима за одржавање и коришћење водних објеката, предузимање потребних мјера ради здравствене исправности воде за пиће и сл.

Расположиве количине воде треба на најекономичнији и најрационалнији начин користити, водећи при томе рачуна да се по могућности што већи број грађана са тих подручја снадбије водом у довољној мјери, а уколико воде нема у довољној количини, сразмјерно расположивој количини воде.

**Сеоским водоводима и сеоским јазовима управљају инвеститори**,односно корисници који су својим материјалним средствима или радном снагом учествовали у изградњи или реконструкцији водовода или су то право стекли (уговором о купопродаји,поклону,уговором о издржавању или путем тестамента), док **јавним бунаром и чесмом управља мјесна заједница**, а све у складу са издатим водним актима.

**Члан 25**

Грађанима ће се издати водна сагласност за изградњу сеоског или локалног водовода, односно за прикључење на исти , само под условом да имају засебна домаћинства и објекат за становање или да су започели изградњу објекта за становање и да посједују привредни објекат.

**Члан 26**

Испуњење услова из претходног члана доказује се исправом издатом од надлежног органа Управе за некретнине, односно у случају започетог објекта важећом грађевинском дозволом.

**Члан 27**

Инвеститори-корисници водовода су дужни да формирају водни одбор који управља водним објектима.

Водни одбор се бира на збору, већином гласова корисника-инвеститора ,о чему се доноси писмена одлука.

Исти одбор може да се бира више пута на подручју мјесне заједнице.

Одлуку збора о формирању водног одбора, корисници су дужни доставити органу локалне управе у року од 15 дана.

Одбори су дужни да сарађују са мјесном заједницом односно са режијским одбором села и обавјештавају их о броју корисника , заинтересованим лицима за водоснадбијевање, а уколико чланови водног одбора не поштују одредбе ове Одлуке исти могу бити разријешени од стране збора корисника водног објекта.

**Члан 28**

Сеоским јазовима управљају водни одбори које бирају корисници сеоског јаза.

Водни одбори који управљају сеоским јазовима доносе план коришћења воде и одређују ред првенства коришћења воде за наводњавање тзв. заред воде, бирају чуваре воде, организују оправку и чишћење сеоског јаза, рјешавају спорове међу корисницима и подносе пријаву против лица која крше одредбе овог члана.

Водне одборе за управљање сеоским јазовима бирају корисници – инвеститори на збору ,а писмену одлуку о формираном одбору достављају надлежном органу локалне управе у року од 15 дана од дана формирања истог.

**Члан 29**

Чувар воде је лице које врши текуће одржавање сеоског јаза, расподјелу воде корисницима, пријављује прекршиоце одредаба ове Одлуке водном одбору и за свој рад одговара истом.

**Члан 30**

Одвођење воде са јавне чесме и бунара не може се извршити без прибављене водне дозволе.

Изградња водовода са јавног бунара и јавне чесме је могућа само ако се посједује водна сагласност-дозвола и само под условом да се на тај начин рјешава водоснадбијевање најмање двије трећине постојећих корисника, а да се том приликом захвати највише 50% издашности истих.

**Члан 31**

Корисници водних објеката дужни су да поступају по одлукама и закључцима водног одбора.

**Члан 32**

Корисници сеоског водовода могу бити само она лица или она домаћинства која су својим учешћем у градњи новог или реконструкцији постојећег водовода учествовала радном снагом или материјалним средствима и то право су стекли рјешењем надлежног органа локалне управе или су то право стекли на неки други начин (уговором о купопродаји, уговором о поклону, уговором о доживотном издржавању или тестаментом).

**Члан 33**

Ако нови корисник искаже потребу да се прикључи на већ изграђени водовод и ако ново прикључење изискује реконструкцију водовода, нови корисник је дужан прибавити водну сагласност и сносити све трошкове реконструкције и прикључка.

**Члан 34**

Прикључак на већ изграђени објекат нови корисник може остварити само под следећим условима:

1. Ако објекат с обзиром на количину воде може да задовољи потребе корисника.
2. Ако нови корисник питање водоснабдијевања не може ријешити на неки други економичнији и технички рационалнији начин.
3. Да надокнаде сразмјеран дио трошкова које су корисници имали при изградњи тог објекта
4. Да од часа прикључења сносе припадајући им дио трошкова за одржавање и коришћење тог објекта.
5. Да сносе све трошкове око прикључења на водни објекат.

**Члан 35**

Одобрење за прикључак издаје орган локалне управе који је надлежан за издавање водних аката, односно правно лице или предузетник коме је објекат дат на управљање.

**Члан 36**

У случају да нови корисник који се прикључују на већ изграђени водни објекат и корисници објекта за водоснадбијевање не постигну договор о висини доприноса на име учешћа у изградњи, висину доприноса утврдиће суд.

Прије правоснажне одлуке суда, нови корисник не може се прикључити на изграђени водовод.

Прикључење се мора извршити на технички исправан начин уз надзор стручног лица.

**Члан 37**

У случају диобе домаћинства које је корисник водовода на два или више домаћинстава нови корисници могу користити воду са постојећег прикључка само ако она не прелази дневну односно мјесечну максималну потрошњу утврђену међусобним уговором са осталим корисницима.

**Члан 38**

Корисник не може у истом насељу, селу или засеоку за један објекат користити два или више изворишта осим ако са водовода са којег користи воду не може да задовољи потребе свог домаћинства.

**Члан 39**

Уколико број корисника водног објекта пређе број од 200 или чија је просјечна годишња потреба за водом већа од 100 м³ на дан (1,16 л/сек) корисници своје право управљања, коришћења и одржавања (које се стиче издавањем употребне дозволе од стране надлежног органа локалне управе), могу уговором пренијети на правно лице или предузетника регистрованог за обављање те дјелатности.

**IV**

**ОДРЖАВАЊЕ ВОДНИХ ОБЈЕКАТА И НАКНАДА ЗА КОРИШЋЕЊЕ**

**Члан 40**

Под одржавањем водних објеката подразумијева се одржавање истих у исправном стању (техничка исправност), старање да вода из водних објеката буде хемијски и биолошки исправна и да се иста користи сходно здравствено - санитарним условима.

Корисници – инвеститори су дужни да одржавају водоводе или ту дјелатност врши Јавно предузеће , ако је објекат предат уговором том предузећу на управљање.

У резервоару сеоског или локалног водовода мора бити уграђен уређај за редовно хлорисање воде, ако је то неопходно да би вода била употребљива за пиће.

**Члан 41**

Сваки потрошач воде из објекта за водоснабдијевање дужан је одмах обавијестити надлежно предузеће односно Одбор , о насталом квару на прикључку и да што прије уз сагласност Одбора или предузећа и под надзором стручног лица, отклони квар.

**Члан 42**

Водни одбор коме је дат објекат на управљање, може увести плаћање накнаде за коришћење воде са водних објеката.

Накнадом из става 1 овог члана утврђује се висина, начин и поступак обрачунавања као и наплата исте, с тим да висина те накнаде за коришћење сеоског водовода не може бити нижа од 50% цијене коштања накнаде за воду која се користи са јавног водовода урбаног подручја.

**Члан 43**

Средства прикупљена на начин предвиђен чланом 42. ове Одлуке служе за одржавање , санацију и реконструкцију тог водног објекта-водовода.

**Члан 44**

Водни одбори се старају и о томе да при насталом квару на водном објекту , ангажују стручно лице које ће санирати квар , а о истом стању су дужни сачинити записник.

Приликом извођења радова на оправци односно реконструкцији објекта за водоснабдијевање , а који изискује привремену обуставу испоруке воде у трајању од преко 12 часова , Одбор , односно надлежно предузеће о томе обавјештавају потрошаче 24 часа прије почетка радова.

Одредба из става 2. Овог члана не односи се на хитне интервенције.

**V**

**ЗАШТИТА ВОДНИХ ОБЈЕКАТА**

**Члан 45**

Корисници објеката за водоснадбијевање водом за пиће дужни су да објекат користе према њиховој намјени, да исте одржавају и штите од оштећења и уништења и да активним учешћем допринесу уређењу и заштити истих.

**Члан 46**

Корисници који два мјесеца узастопно не уплаћују надокнаду за коришћење воде, могу бити искључени са водовода од стране водног одбора, односно предузећа којем је водовод предат на управљање.

Забрањено је мијењати водозахват, главу јаза, трасу јаза или укидати сеоски јаз без претходно прибављене водне сагласности.

**Члан 47**

Корисницима сеоског јаза забрањено је: мијењање трасе јаза, затрпавање, уношење земљишта, камена и других материјала, подизање објеката, ограђивање и сађење дрвећа на удаљениости најмање 1м од ивице јаза.

**Члан 48**

Корисник односно физичко лице је одговорно за штету на водном објекту коју направе он и чланови његове породице, као и стока коју држи, исту је дужан уклонити у најкраћем року и вратити у првобитно стање које је било прије него је штета настала, о свом трошку.

Ако лице из става 1 овог члана не предузме потребне радње, надлежни инспекцијски орган ће наложити да се отклони причињена штета о трошку тог лица.

**Члан 49**

- Забрањено је неовлашћеним лицима да врше отварање и затварање инсталације, хидраната и осталих уређаја на водоводној мрежи сеоских и локалних водовода, изузев у случајевима када је то неопходно у циљу спречавања штета већих размјера,

- Забрањено је корисницима објеката за водоснабдијевање да врше било какве радове на доградњи или реконструкцији на истим без претходно прибављене водне сагласности надлежног органа локалне управе,

- Забрањено је искоришћавање воде из објеката за водоснабдијевање за намјене које нису установљене водном дозволом,

- Забрањено је предузимање било каквих радова или активности у близини водних објеката којим би се нарушило искоришћавање вода са истих које је установљено водном дозволом за предметни водни објекат.

**VI**

**НАДЗОР**

**Члан 50**

Надзор над спровођењем одредаба ове Одлуке врши надлежни орган локалне управе у оквиру надлежности утврђених одредбама Закона о водама и ове Одлуке.

Послове инспекцијског надзора из става 1 овог члана у оквиру надлежности органа локалне управе врши надлежни орган локалне управе преко инадлежног инспектора локалне управе.

**VII**

**КАЗНЕНЕ ОДРЕДБЕ**

**Члан 51**

**Новчаном казном од 2 500 до 15 000 еура, казниће се за прекршај правно лице ако:**

1. Врши изградњу нових или реконструкцију сеоских водовода, без претходно утврђених водних услова и издате водне сагласности или супротно водној сагласности (чл.11),
2. Право стечено на основу водне сагласности, без сагласности надлежног органа који је издао пренесе на друго лице (чл.12),
3. Користи објекте и постројења за које је потребна водна сагласност, без издате водне дозволе или у супротности са њом (чл.16),
4. Не поступи у складу са водним налогом ради отклањања опасности од пријетећег или већ насталог поремећаја у водном режиму (чл. 22),
5. У Комисији за технички преглед водног објекта на обезбиједи учешће лица одређених закључком о формирању комисије од стране надлежног органа за издавање водних аката (чл. 19 ставови 1 и 2)
6. Изврши неку од забрањених радњи предвиђених овом Одлуком.

**Члан 52**

**Новчаном казном од 200 до 800 еура , казниће се за прекршај физичко лице и одговорно лице у правном лицу ако :**

1. Не изгради одводне канале и прописане дренажне јаме уколико не постоји јавна канализација, ради прихватања отпадних вода (чл.14 став 4),
2. Воду из водног објекта која је одређена за пиће , користи у друге сврхе и на начин који неповољно утиче на количину и квалитет воде (чл.24),
3. Прикључи се на сеоски водовод без сагласности надлежног органа локалне управе (чл. 33),
4. Врши отварање и затварање објеката, арматура, инсталација и осталих уређаја на јавној водоводној мрежи, резервоарима и каптажама изузев у случајевима када је то неопходно у циљу спречавања штете већих размјера (чл.49 став 1),
5. Врши било какве радове или активности у близини водних објеката којим би се нарушило искоришћавање вода са истих које је установљено водном дозволом за предметни водни објекат (чл 49 став 4) ,
6. Изврши неку од забрањених радњи предвиђених овом Одлуком.

**VIII**

**ПРЕЛАЗНЕ И ЗАВРШНЕ ОДРЕДБЕ**

**Члан 53**

Поступци по захтјевима за утврђивање водних услова, издавање водне сагласности и водне дозволе **који нису правоснажно окончани** окончаће се по одредбама Одлуке о водоснабдијевању на сеоском подручју („Сл. лист РЦГ- општински прописи“, бр.29/09).

**Члан 54**

Ступањем на снагу ове Одлуке престаје да важи Одлука о водоснабдијевању на сеоском подручју („Сл. лист РЦГ- општински прописи“, бр.29/09).

**Члан 55**

На питња која нису регулисана одредбама ове Одлуке, примјењиваће се Закон о водама и други правни прописи који регулишу ову област.

**Члан 56**

Ова Одлука ступа на снагу осмог дана од дана објављивања у „Сл. лист Црне Горе -Општински прописи“.

**СКУПШТИНА ОПШТИНЕ БЕРАНЕ**

**Број:02-030-\_\_\_\_\_ ПРЕДСЈЕДНИК СКУПШТИНЕ**

**Беране, \_\_\_\_\_\_2016.Г.** **Горан Киковић**

**Образложење**

**I Правни основ**

Правни основ за доношење ове Одлуке садржан је у члану 18 став 4. и чл. 48 став 4 и 5 Закона о водама и члану 45 став 1 тачка 2 Закона о локалној самоуправи и члана 33 и 37. Статута општине Беране, којима је прописано да Скупштина Општине доноси прописе и друге опште акте.

**II Разлози за доношење Одлуке**

Закон о водама дато је овлашћење локалној самоуправи да својим прописом уреди изградњу, реконструкцију, доградњу, одржавање, коришћење, управљање, заштиту водних објеката на својој територији.

Закон о водама дао је већа овлашћења локалној самоуправи да уреди питања изградње, управљања, коришћења, одржавања и заштите сеоских и локалних водовода, јавних чесама и бунара, сеоских јазова, уређења и одржавања водотока и изградња заштитних објеката на водама од локалног значаја на територији општине, поштујући усвојена начела да је вода природно богатство и добро од општег интереса.

**III Садржај Одлуке**

Одлуком су уређени општи појмови и изрази којима се ближе дефинишу њихова значења, а који су везани за ову област са којима се надлежни орган користи у циљу спровођења Одлуке.

Одлуком су ближе утврђени услови и начин изградње и реконструкције објеката за водоснабдијевање и ближе утврђени водни услови, водна сагласност, водна дозвола и водни налог, као акти за утврђивање обезбеђивања и остваривања права на коришћење вода.

Посебним поглављем регулисано је питање управљања и коришћења водопривредних објеката , органи који управљају и регулишу начин одржавања објеката и начин коришћења водних објеката као и утврђивање накнаде за коришћење и одржавање и одржавање водних објеката.

Такође је овом Одлуком регулисана заштита водних објеката, као и надзор над спровођењем ове Одлуке.

Посебним поглављем предвиђене су казнене одредбе за непоштовање одредби ове Одлуке, а висина казне утврђена је у складу са Законом о водама.

На основу изложеног предлажемо да се Одлука о водоснабдијевању сеоског подручја општине Беране усвоји као у тексту.

**СЕКРЕТАРИЈАТ ЗА ПОЉОПРИВРЕДУ, ТУРИЗАМ, ВОДОПРВРЕДУ И ЗАШТИТУ**

**ЖИВОТНЕ СРЕДИНЕ**

**ЗАПИСНИК**

СА ЈАВНЕ РАСПРАВЕ НАЦРТА ОДЛУКЕ

О ВОДОСНАБДИЈЕВАЊУ НА СЕОСКОМ ПОДРУЧЈУ ОПШТИНЕ БЕРАНЕ

У складу са Закључком Предсједника општине Беране бр.01-031-3660 од 10.12.2015.године, Секретаријат за пољопривреду, туризам, водопривреду и заштиту животне средине, спровео је Јавну расправу о Нацрту Одлуке о водоснабдијевању на сеоском подручју општине Беране у периоду од од 15.12 – 25.12. 2015.године.

Према Плану спровођења Јавна расправа је одржана у Малој сали Општине Беране у следећим терминима:

За привреднике и предузетнике 15.12.2015. године у 09 х,

За НВО 16.12.2015. године у 09 х,

За Синдикат , представнике МЗ и грађане 24.12.2015. године у 09 х,

За представнике политичких партија 25.12.2015.године у 09 х.

На Јавну расправу није дошао нико од заинтересованих страна .

Беране, 26.12.2015. године

Светлана Лалић